**УКАЗАНИЯ**

**ЗА ПОДГОТОВКА НА ДОКУМЕНТИТЕ**

**в открита процедура за възлагане на обществена поръчка с предмет**

**„Производство и доставка на български монети по две обособени позиции“**

# І. ПРЕДМЕТ, СРОК НА ИЗПЪЛНЕНИЕ НА ПОРЪЧКАТА. ТЕХНИЧЕСКИ СПЕЦИФИКАЦИИ.

## 1. Предмет на обществената поръчка: „Производство и доставка на български монети по две обособени позиции“.

Обособените позиции са:

Обособена позиция № 1 „Производство и доставка на български разменни монети“, и Обособена позиция № 2 „Производство и доставка на български възпоменателни монети“

Всеки участник може да подава оферта за една или за всички обособени позиции.

Избраният за изпълнител участник се задължава да извършва следните услуги:

**По обособена позиция № 1:**

1. да произвежда и доставя български разменни монети от всички номинали, емисии на Българската народна банка (БНБ), въз основа на направена писмена заявка от страна на възложителя съгласно „Техническа спецификация на български разменни монети“ (Приложение № 1), като за целта използва монетни заготовки, дизайн и монети-„образец“, предоставени от възложителя;

2. да получава монетните заготовки, необходими за производството на заявените количества разменни монети от склада на възложителя на адрес: гр. София, Гара Искър, ул. „5006“ № 6, и да ги транспортира до мястото, където ще бъдат произведени монетите, посочено в офертата му. При транспортирането на монетните заготовки изпълнителят се задължава да ги застрахова в полза на възложителя, като стойността на застрахователната сума по застрахователната полица е посочена от възложителя в съответната заявка. Получаването и транспортирането на монетните заготовки се извършва съгласно проекта на договор, неразделна част от документацията на поръчката;

3. преди започване на производство на даден тираж разменни монети, да извършва контрол за съответствие на монетните заготовки, предоставени от възложителя, с контролните параметри за съответния вид монетни заготовки, посочени в Приложение № 1, и да уведомява писмено възложителя за отклонения в качеството и количеството на монетните заготовки, като оформя писмено основанията за рекламации съгласно проекта на договор, неразделна част от документацията на поръчката. Изпълнителят връща монетните заготовки, подлежащи на рекламация до склада на възложителя, посочен в т. 2;

4. да произвежда по 10 000 броя мостри на разменни монети от всеки номинал, заявени за производство за първи път от възложителя, считано от подписване на договора по обособена позиция № 1. Мострите трябва напълно да съответстват на Приложение № 1 и монетите-„образец“, предоставени от възложителя. Одобрените от възложителя мостри и монетите-„образец“ служат за еталон при производството на монетите;

5. да опакова произведените разменни монети в опаковки съгласно разпоредбите на проекта на договора, неразделна част от документацията на поръчката;

6. при извършване на транспортирането на съответна доставка на разменни монети да я застрахова в полза на възложителя, като стойността на застрахователната сума по застрахователната полица следва да покрива цената за производство на доставяното количество монети и стойността на монетните заготовки, използвани за тяхното производство;

7. да приеме рекламации на произведени и доставени разменни монети по реда и в сроковете, регламентиран в проекта на договор, неразделна част от документацията на поръчката;

8. при промяна в дизайна на разменна монета от емисия в обращение, да изработи за собствена сметка 4 (четири) броя монети-„образец“, както и оригинална инструментална екипировка, съгласно разпоредбите на проекта на договор, неразделна част от документацията на поръчката;

9. да осъществява 100% контрол на качеството на произведените разменни монети за всеки номинал;

10. да извършва за своя сметка унищожаването на брака монетни заготовки, технологичния брак разменни монети, неодобрените монети-„образец“, негодните инструменти, съгласно разпоредбите на проекта на договор, неразделна част от документацията на поръчката.

**По обособена позиция № 2:**

1. да произвежда и доставя български възпоменателни монети, емисии на Българската народна банка (БНБ), със собствени материали и в съответствие с предоставените от възложителя конкретни технически параметри и дизайн, и одобрените от възложителя монети-„образец“ по т. 2. Производството и доставката на възпоменателните монети се извършва по писмена заявка на възложителя;

2. да изработва, въз основа на писмена заявка на възложителя, 2 (два) броя монети–„образец“ на дадена възпоменателна монета и съответна инструментална екипировка, необходима за изработката на монетите-„образец“ и съответните възпоменателни монети, по реда и в сроковете съгласно разпоредбите на проекта на договора.

3. да получава от и да предава на възложителя, за своя сметка, на следния адрес: ул. „Михаил Тенев“ № 10, Касов център на БНБ, гр. София 1784, България, съответните художествени проекти (графичен/ни и пластичен/ни проекти) на възпоменателните монети, изработените монети-„образец“, включително и монетите-„образец“ по чл. 11, ал. 2 и ал. 3 от проекта на договор, неразделна част от документацията на поръчката;

4. да опакова произведените възпоменателни монети в опаковки съгласно разпоредбите на проекта на договора, неразделна част от документацията на поръчката;

5. при извършване на транспортирането на съответна доставка на възпоменателни монети да я застрахова в полза на възложителя, като стойността на застрахователната сума по застрахователната полица следва да покрива цената за производство на доставяното количество монети и тяхната номинална стойност;

6. да приеме рекламации на произведени и доставени възпоменателни монети по реда и в сроковете, регламентиран в проекта на договор, неразделна част от документацията на поръчката;

7. да осъществява 100% контрол на качеството на произведените възпоменателни монети;

8. да извършва за своя сметка, унищожаването на технологичния брак възпоменателни монети, неодобрените монети-„образец“ и негодните инструменти, съгласно разпоредбите на проекта на договор, неразделна част от документацията на поръчката.

**2. Срок на изпълнение на поръчката:**

**По обособена позиция № 1** - договорът се сключва с избрания изпълнител за срок от 5 (пет) години, считано от 1 януари 2018 г., съгласно проекта на договор, неразделна част от документацията на поръчката.

**По обособена позиция № 2** – договорът се сключва с избрания изпълнител за срок от 5 (пет) години, считано от 1 януари 2018 г., съгласно проекта на договор, неразделна част от документацията на поръчката.

**3. Място на изпълнение (доставка):**

**По обособена позиция № 1** – избраният изпълнител се задължава да доставя произведените разменни монети съгласно условията за доставка DAP (Incoterms 2010) франко трезора на възложителя на адрес: ул. „Михаил Тенев” № 10, Касов Център на БНБ, гр. София 1784, България.

**По обособена позиция № 2** – избраният изпълнител се задължава да доставя произведените възпоменателни монети съгласно условията за доставка DAP (Incoterms 2010) франко трезора на възложителя на адрес: ул. „Михаил Тенев” № 10, Касов Център на БНБ, гр. София 1784, България.

**4. Технически спецификации:**

**По обособена позиция № 1**

Техническите характеристики на българските разменни монети са посочени в Приложение № 1 по ОП № 1 - „Техническа спецификация на български разменни монети“, включващо техническа спецификация на разменните монети от всички номинали, техническа спецификация на монетните заготовки, използвани за производството на всички номинали, и контролни параметри на монетните заготовки, които се използват при извършване на контрола за съответствие.

Участникът следва да представи Техническо предложение (по образец).

Прогнозните количества български разменни монети за периода 2018-2022 г. са 1 206 млн. броя и са ориентировъчни, като възложителят си запазва правото, по време на действие на договора, да поръчва количества, различни от посочените, като същите ще се заплащат по цени, съгласно ценовото предложение на избрания изпълнител.

**По обособена позиция № 2**

Посочените техническите характеристики на българските възпоменателни монети в Приложение № 1 по ОП № 2 - „Техническа спецификация на видовете възпоменателни монети“ са информативни, като възложителят си запазва правото за всяка възпоменателна монета да определи конкретните технически характеристика, които се предоставят от възложителя на изпълнителя при всяка конкретна заявка.

# Прогнозните количества български възпоменателни монети за периода 2018-2022 г. са 70 хил. броя и са ориентировъчни, като възложителят си запазва правото, по време на действие на договора, да поръчва количества различни от посочените, като същите ще се заплащат по цени, съгласно ценовото предложение на избрания изпълнител.

# 

# ІI. ДОСТЪП ДО ДОКУМЕНТАЦИЯТА. ПОЛУЧАВАНЕ НА ОФЕРТИ. РАЗЯСНЕНИЯ ПО УСЛОВИЯТА НА ПРОЦЕДУРАТА. ОБМЕН НА ИНФОРМАЦИЯ.

## 1. Достъп до документацията:

Лицата могат да изтеглят безплатно документацията за участие от интернет страницата на възложител: <http://www.bnb.bg>, раздел „Профил на купувача – обществени поръчки“, на адрес

[http://www.bnb.bg/AboutUs/AUPublicProcurements/AUPPList/PP\_01224-2017-00015 \_BG](http://www.bnb.bg/AboutUs/AUPublicProcurements/AUPPList/PP_01224-2017-00015%20_BG)

## 2. Получаване на оферти:

Подаването на офертите ще става до 15:45 часа на датата, посочена в IV.2.2. от Обявлението за поръчка, на гише № 54 в Паричния салон на БНБ.

Участникът може да подаде офертата си и по пощата с препоръчано писмо с обратна разписка или чрез куриерска служба, като в този случай разходите за подаване на офертата са за негова сметка. В случай че офертата е подадена по пощата или чрез куриерска служба, същата следва да бъде получена от възложителя до 15:45 часа на датата, посочена в IV.2.2. от Обявлението за поръчка. Рискът от забава или загубване на офертата е на участника.

## 3. Разяснения по условията на процедурата:

Лицата могат да поискат писмено от възложителя разяснения по решението, обявлението и документацията на обществената поръчка до 10 (десет) дни преди изтичане на срока за получаване на офертите. Възложителят не предоставя разяснения, ако искането е постъпило след този срок.

Исканията за разяснения по документацията се адресират до г-жа Снежанка Деянова - главен секретар, като се изпращат на факс: 02/950 84 52, на e-mail - [publicprocurement@bnbank.org](mailto:publicprocurement@bnbank.org) или на адрес: гр. София 1000, пл. „Княз Александър I” № 1.

Възложителят публикува разясненията в профила на купувача в 4-дневен срок от получаване на искането. В разясненията възложителят не посочва лицето, направило запитването.

## 4. Обмен на информация:

Всички действия на възложителя към участниците са в писмена форма. Решенията на възложителя, за които той е длъжен да уведоми участниците, се извършва на адрес, посочен от участника: на електронна поща, като съобщението, с което се изпращат, се подписва с електронен подпис, чрез пощенска или друга куриерска услуга с препоръчана пратка с обратна разписка или по факс или чрез комбинация от тези средства по избор на възложителя.

Когато решението не е получено от кандидата или участника по някой от изброените начини, възложителят публикува съобщение до участника в профила на купувача. Решението се смята за връчено от датата на публикуване на съобщението.

# III. ИЗИСКВАНИЯ КЪМ УЧАСТНИЦИТЕ В ОТКРИТАТА ПРОЦЕДУРА.

## А. Условия за участие. Основания за отстраняване.

### 1. Условия за участие:

1.1. В процедурата за възлагане на обществената поръчка може да участва всяко българско или чуждестранно физическо или юридическо лице или техни обединения, както и всяко друго образование.

1.2. За участие в процедурата участникът подготвя оферта, която трябва да съответства напълно на условията, съдържащи се в обявлението и документацията за участие в процедурата.

1.3. Клон на чуждестранно лице може да е самостоятелен участник в процедурата, съгласно условията посочени в чл. 36 от Правилника за прилагане на Закона за обществените поръчки (ППЗОП).

1.4. В случай че участник в процедурата е обединение, на основание чл. 37, ал. 1, във връзка с ал. 3 от ППЗОП, то следва да определи партньор, който да представлява обединението за целите на обществената поръчка, както и да уговори солидарна отговорност между участниците в обединението. Възложителят не поставя изискване за създаване на юридическо лице, когато участникът, определен за изпълнител, е обединение на физически и/или юридически лица.

1.5. Участник може да се позове на капацитета на трети лица по отношение на критериите, свързани с икономическото и финансовото състояние, техническите способности и професионална компетентност. Когато участникът се позовава на капацитета на трети лица, той трябва да може да докаже, че ще разполага с техните ресурси, като представи документи за поетите от третите лица задължения. Възлагането на част от дейностите по договора на трето лице не освобождава изпълнителя от отговорност при изпълнение на задълженията му по поръчката. В тези случаи изпълнителят отговаря за действията/бездействията на третото лице като за свои действия/бездействия.

1.6. Участникът посочва в офертата си подизпълнителите и дела от поръчката, който ще им възложи, ако възнамерява да използва такива. В този случай той трябва да представи доказателство за поетите от подизпълнителите задължения. Възлагането на част от дейностите по договора на подизпълнители не освобождава изпълнителя от отговорност при изпълнение на задълженията му по поръчката. В тези случаи изпълнителят отговаря за действията/бездействията на подизпълнителите като за свои действия/бездействия.

1.7. Лице, което участва в обединение или е дало съгласие да бъде подизпълнител на друг участник, не може да подава самостоятелна оферта.

1.8. В процедура за възлагане на обществена поръчка едно физическо или юридическо лице може да участва само в едно обединение.

1.9. На основание чл. 3, т. 8 от „Закона за икономическите и финансовите отношения с дружествата, регистрирани в юрисдикции с преференциален данъчен режим, свързаните с тях лица и техните действителни собственици”, дружества, регистрирани в юрисдикции с преференциален данъчен режим, и контролираните от тях лица не могат пряко или косвено да участват в откритата процедура, включително и чрез гражданско дружество/консорциум, в което участва дружество, регистрирано в юрисдикция с преференциален данъчен режим.

1.10. Свързани лица\* не могат да бъдат самостоятелни участници в процедурата.

\* „[Свързани лица](javascript:;)“ са тези по смисъла на § 1, т. 13 и т. 14 от допълнителните разпоредби на Закона за публичното предлагане на ценни книжа .

**Забележка:** ***При подаване на оферта за участие, обстоятелствата по т. 1.9 и т. 1.10 се декларират от участника чрез попълване на част III, буква „Г. Други основания за изключване, които може да бъдат предвидени в националното законодателство на възлагащия орган или възложителя на държава членка” от ЕЕДОП. Необходимо е участниците да опишат изчерпателно липсата/наличието на посочените основания за отстраняване и срещу всяко едно от тях да отбележат „НЕ“/“ДА“ в полето за отговор.***

**2. Основания за отстраняване**:

**2.1.** **Възложителят отстранява от участие в откритата процедура участник, за когото е налице някое от основанията, предвидени в чл. 54 от Закона за обществените поръчки (ЗОП), а именно:**

2.1.1. който е осъден с влязла в сила присъда, освен ако е реабилитиран, за престъпление по чл. 108а, чл. 159а - 159г, чл. 172, чл. 192а, чл. 194 - 217, чл. 219 - 252, чл. 253 - 260, чл. 301 - 307, чл. 321, чл. 321а и чл. 352 - 353е от Наказателния кодекс;

**Забележка:** *При подаване на оферта за участие, липсата/наличието на обстоятелствата по чл. 172 (престъпление против трудовите права на гражданите); чл. 194-208 и чл. 213а-217 (престъпления против собствеността - кражба, грабеж, присвоявания, изнудване, вещно укривателство, унищожаване и повреждане, злоупотреба на доверие); чл.219-252 (престъпления против стопанството - общи стопански престъпления, престъпления против кредиторите, престъпления в отделните стопански отрасли, престъпления против паричната и кредитна система); чл. 254а-260 (престъпления против финансовата, данъчната и осигурителната система) и чл. 352 – 353е (престъпления против народното здраве и против околната среда) от НК, се посочват от участника чрез попълване на част III, буква „Г. Други основания за изключване, които може да бъдат предвидени в националното законодателство на възлагащия орган или възложителя на държава членка” от ЕЕДОП. Необходимо е участниците да изброят изчерпателно липсата/наличието на посочените основания за отстраняване и срещу всяко едно от тях да отбележат „НЕ“/“ДА“ в полето за отговор.*

2.1.2. който е осъден с влязла в сила присъда, освен ако е реабилитиран за престъпление, аналогично на тези по т. 2.1.1., в друга държава членка или трета страна;

***Забележка:******В случай че участникът е чуждестранно лице декларира, че не е осъждан/е осъждан за престъпления, аналогични на престъпленията по чл. 172 (престъпление против трудовите права на гражданите); чл. 194-208 и чл. 213а-217 (престъпления против собствеността - кражба, грабеж, присвоявания, изнудване, вещно укривателство, унищожаване и повреждане, злоупотреба на доверие); чл. 219-252 (престъпления против стопанството - общи стопански престъпления, престъпления против кредиторите, престъпления в отделните стопански отрасли, престъпления против паричната и кредитна система); чл. 254а-260 (престъпления против финансовата, данъчната и осигурителната система) и чл. 352 – 353е (престъпления против народното здраве и против околната среда)******от НК, в друга държава членка или трета страна. Липсата/наличието на тези обстоятелства******се посочват от участника чрез попълване на част III, буква „Г. Други основания за изключване, които може да бъдат предвидени в националното законодателство на възлагащия орган или възложителя на държава членка” от ЕЕДОП. Необходимо е участниците да изброят изчерпателно липсата/наличието на посочените основания за отстраняване и срещу всяко едно от тях да отбележат „НЕ“/“ДА“ в полето за отговор.***

2.1.3. който има задължения за данъци и задължителни осигурителни вноски по смисъла на чл. 162, ал. 2, т. 1 от Данъчно-осигурителния процесуален кодекс и лихвите по тях, към държавата или към общината по седалището на възложителя и на участника, или аналогични задължения, установени с акт на компетентен орган, съгласно законодателството на държавата, в която участникът е установен, освен ако е допуснато разсрочване, отсрочване или обезпечение на задълженията или задължението е по акт, който не е влязъл в сила;

***Забележка:*** *Когато участникът има задължения за данъци или осигурителни вноски, това е основание за отстраняване, когато размерът им надвишава 1% от годишния общ оборот на участника за предходната приключила финансова година.*

2.1.4. за когото е налице неравнопоставеност в случаите по чл. 44, ал. 5 от ЗОП;

2.1.5. за когото е установено, че: е представил документ с невярно съдържание, свързан с удостоверяване липсата на основания за отстраняване или изпълнението на критериите за подбор; не е предоставил изискваща се информация, свързана с удостоверяване липсата на основания за отстраняване или изпълнението на критериите за подбор;

2.1.6. за когото е установено с влязло в сила наказателно постановление или съдебно решение, че при изпълнение на договор за обществена поръчка е нарушил чл. 118, чл. 128, чл. 245 и чл. 301 - 305 от Кодекса на труда или аналогични задължения, установени с акт на компетентен орган, съгласно законодателството на държавата, в която кандидатът или участникът е установен;

2.1.7. за когото е налице конфликт на интереси\*, който не може да бъде отстранен.

***\**** *По смисъла на §2, т. 21 от ДР на ЗОП**конфликт на интереси е налице, когато възложителят, негови служители или наети от него лица извън неговата структура, които участват в подготовката или възлагането на обществената поръчка или могат да повлияят на резултата от нея, имат интерес, който може да води до облага по смисъла на* [*чл. 2, ал. 3 от Закона за предотвратяване и установяване на конфликт на интереси*](http://172.27.65.58/Document/LinkToDocumentReference?fromDocumentId=2136735703&dbId=0&refId=19273859) *и за който би могло да се приеме, че влияе на тяхната безпристрастност и независимост във връзка с възлагането на обществената поръчка.*

**2.2.** **На основание чл. 55, ал. 1, т. 1, 3 и 5 от ЗОП Възложителят отстранява от участие в процедурата участник, за когото е налице и някое от следните основания**:

2.2.1. обявен в несъстоятелност или е в производство по несъстоятелност, или е в процедура по ликвидация, или е сключил извънсъдебно споразумение с кредиторите си по смисъла на чл. 740 от Търговския закон, или е преустановил дейността си, а в случай че участникът е чуждестранно лице - се намира в подобно положение, произтичащо от сходна процедура, съгласно законодателството на държавата, в която е установен;

***Забележка:*** *Възложителят има право да не отстрани в процедурата участник на това основание ако се докаже, че същият не е преустановил дейността си и е в състояние да изпълни поръчката съгласно приложимата национални правила за продължаване на стопанската дейност в държавата, в която е установен.*

2.2.2. сключил е споразумение с други лица с цел нарушаване на конкуренцията, когато нарушението е установено с акт на компетентен орган;

2.2.3. опитал е да:

а) повлияе на вземането на решение от страна на възложителя, свързано с отстраняването, подбора или възлагането, включително чрез предоставяне на невярна или заблуждаваща информация или

б) получи информация, която може да даде необосновано предимство в процедурата за възлагане на обществена поръчка.

2.3. Когато участникът е юридическо лице, основанията по т. 2.1,1. т. 2.1.2, т. 2.1.7 и т. 2.2.3. се отнасят за лицата, които представляват участника, членовете на управителни и надзорни органи и за други лица, които имат правомощия да упражняват контрол при вземането на решения от тези органи.

2.4. Участник в процедурата, за когото са налице някое от основанията посочени в т. 2.1. или основанията, посочени в т. 2.2. по-горе, има право да представи доказателства, че е предприел мерки, които гарантират неговата надеждност, съгласно чл. 56, ал. 1 от ЗОП.

2.5. Използване на капацитета на трети лица. Подизпълнители:

Когато при изпълнение на поръчката участникът ще ползва капацитета на трети лица или подизпълнители за тях не следва да са налице някое от основанията посочени в т.2.1. и т. 2.2. по-горе.

2.6. Обединения:

Възложителят отстранява от участие в процедурата участник обединение от физически и/или юридически лица, ако за член на обединението е налице някое от основанията за отстраняване посочени в т. 2.1. или т. 2.2. по-горе.

2.7. Участниците в процедурата са длъжни да уведомят писмено възложителя в тридневен срок от настъпване на обстоятелства посочени в т. 2.1. или т. 2.2 по-горе.

2.8. Основанията за отстраняване се прилагат до изтичане на сроковете, посочени в чл. 57, ал. 3 от ЗОП. Възложителят отстранява от участие в процедурата участник, за когото са налице някой от основанията и обстоятелствата, които са възникнали преди или по време на процедурата.

2.9. Освен на основанията посочени в т. 2.1. и т. 2.2. по-горе **възложителят отстранява от процедурата**:

2.9.1. участник, който не отговаря на поставените критерии за подбор или не изпълни друго условие, посочено в обявлението за обществена поръчка или в документацията;

2.9.2. участник, който е представил оферта, която не отговаря на:

а) предварително обявените условия на поръчката;

б) правила и изисквания, свързани с опазване на околната среда, социалното и трудовото право, приложими колективни споразумения и/или разпоредби на международното екологично, социално и трудово право, които са изброени в приложение № 10 от ЗОП;

2.9.3. участник, който не е представил в срок обосновката по чл. 72, ал. 1 или чиято оферта не е приета съгласно чл. 72, ал. 3-5 от ЗОП;

2.9.4. участници, които са свързани лица.

### 3. Технически и професионални способности на участника:

### 3.1. Участникът в процедурата следва да е изпълнил дейности с предмет и обем, идентични или сходни\* с тези на обособената позиция, за която подава оферта за последните 3 (три) години от датата на подаване на офертата;

### Изисквано минимално/ни ниво/а:

### - Участникът в процедурата следва да е изпълнил минимум 1 (една) дейност с предмет и обем, идентичен или сходен\* с този на обособената позиция, за която се подава оферта през последните 3 (три) години от датата на подаване на офертата;

### *\* под сходна дейност ще се счита производството на законни платежни средства, възложени от държавен емитент, с обем не по-малко от 400 милиона броя монети за последните три години, считано от датата на подаване на офертата за обособена позиция № 1.*

### *\* под сходна дейност ще се счита производството на законни платежни средства, възложени от държавен емитент, плакети и медали с обем не по-малко от 30 000 броя монети/плакети/медали за последните 3 (три) години, считано от датата на подаване на офертата за обособена позиция № 2.*

### За доказване на критерия за подбор участникът попълва: Част IV: „Критерии за подбор“, Раздел В „Технически и професионални способности“, подраздел 1б) от Единен европейски документ за обществени поръчки (ЕЕДОП) за съответната обособена позиция.

**3.2.** Участникът да прилага система за управление на качеството EN ISO 9001:2008 или еквивалент.

### Изисквано минимално/ни ниво/а:

- участникът да притежава валиден сертификат за управление на качеството EN ISO 9001:2008 или еквивалент, с обхвата на поръчката.

За доказване на критерия за подбор участникът попълва: Част IV: „Критерии за подбор“, Раздел Г „Стандарти за осигуряване на качеството и стандарти за екологично управление“, подраздел „Стандарти за осигуряване на качеството и стандарти за екологично управление“ от ЕЕДОП, като посочва отговор: „Да“/ „Не“. В случай че посочи отговор: „Да“, изписва идентификационния номер на притежавания сертификат.

**3.3.** Участникът да разполага с инструменти, съоръжения и техническо оборудване, необходими за изпълнение на поръчката, като за обособена позиция № 1 участникът следва да разполага и с техническо оборудване (машина), с което да осъществява контрол за количество и качество на монетни заготовки, съгласно клаузите на проекта на договор по обособена позиция № 1, неразделна част от документацията на поръчката.

**Изисквано минимално/ни ниво/а:**

- Участникът да разполага с инструменти, съоръжения и техническо оборудване, необходими за изпълнение на поръчката, като за обособена позиция № 1 участникът следва да разполага и с техническо оборудване (машина), с което да осъществява контрол за количество и качество на монетни заготовки съгласно клаузите на проекта на договор по обособена позиция № 1, неразделна част от документацията на поръчката.

За доказване на критерия за подбор участникът попълва: Част IV: „Критерии за подбор“, Раздел В „Технически и професионални способности“, подраздел 9) от ЕЕДОП за съответната обособена позиция.

**Забележка: На етап сключване на договор, участникът, избран за изпълнител, представя следните документи:**

* списък на минимум 1 (една) изпълнена услуга, която е идентична или сходна с предмета на поръчката, с посочване на стойностите, датите и получателите, заедно с доказателство за извършените услуга по съответната обособена позиция, декларирана в ЕЕДОП;
* заверено „Вярно с оригинала” копие на валиден сертификат за внедрена система за управление на качеството EN ISO 9001:2008 или друг еквивалент, деклариран в ЕЕДОП.
* декларация за инструментите, съоръженията и техническото оборудване (машина/и), които ще бъдат използвани за изпълнение на поръчката, декларирани в ЕЕДОП.

### 4. Обединения. Подизпълнители. Ползване капацитета на трети лица.

4.1. При участие на обединения, които не са юридически лица, съответствието с критериите за подбор се доказва от обединението участник, а не от всяко от лицата, включени в него, с изключение на съответна регистрация, представяне на сертификат или друго условие, необходимо за изпълнение на поръчката, съгласно изискванията на нормативен или административен акт и съобразно разпределението на участието на лицата при изпълнение на дейностите, предвидено в договора за създаване на обединението.

4.2. При участие на подизпълнители, същите трябва да отговарят на съответните критерии за подбор съобразно вида и дела от поръчката, който ще изпълняват. Възложителят ще изиска замяна на подизпълнител, който не отговаря на тези условия.

4.3. Ако участникът се позовава на капацитета на трети лица, същите следва да отговарят на съответните критерии за подбор, за доказването на които участникът се позовава на техния капацитет.

## В. Единен европейски документ за обществени поръчки (ЕЕДОП).

1. Участникът декларира липсата на основанията за отстраняване и съответствие с критериите за подбор чрез представяне на подписан ЕЕДОП (по образец), попълнен съгласно изискванията и условията на ЗОП и ППЗОП. В ЕЕДОП се предоставя информацията, изисквана от възложителя, и се посочват националните бази данни, в които се съдържат декларираните обстоятелства, или компетентните органи, които съгласно законодателството на държавата, в която кандидатът или участникът е установен, са длъжни да предоставят информация.

2. Когато изискванията посочени в Раздел III, буква „А“, т. 2.1.1, т. 2.1.2, т. 2.1.7 и т. 2.2.3. се отнасят за повече от едно лице, всички лица подписват един и същ ЕЕДОП. Когато е налице необходимост от защита на личните данни или при различие в обстоятелствата, свързани с личното състояние, информацията относно изискванията се попълва в отделен ЕЕДОП за всяко лице или за някои от лицата. Когато се подава повече от един ЕЕДОП, обстоятелствата, свързани с критериите за подбор, се съдържат само в ЕЕДОП, подписан от лице, което може **самостоятелно** да представлява съответния стопански субект.

3. Участник (икономически оператор), който участва самостоятелно в обществената поръчка и не използва капацитета на трети лица и подизпълнители, за да изпълни критериите за подбор, попълва и представя един ЕЕДОП.

3.1. Участник (икономически оператор), който участва самостоятелно, но ще ползва капацитета на едно или повече **трети лица** по отношение на критериите за подбор, представя попълнен отделен ЕЕДОП за всяко едно от третите лица.

3.2. Участник (икономически оператор), който участва самостоятелно, но ще ползва един или повече **подизпълнители**, представя попълнен отделен ЕЕДОП за всеки един от подизпълнителите, в който се посочва и частта от поръчката, която ще изпълняват.

3.3. Когато в обществената поръчка участва обединение от физически и/или юридически лица, ЕЕДОП се представя за всяко едно от лицата, участващи в обединението.

4. Възложителят може да изисква от участниците по всяко време да представят всички или част от документите, чрез които се доказва информацията, посочена в ЕЕДОП, когато това е необходимо за законосъобразното провеждане на процедурата.

5. Преди сключването на договор за обществена поръчка, възложителят изисква от участника, определен за изпълнител, да предостави актуални документи, удостоверяващи липсата на основанията за отстраняване от процедурата, както и съответствието с поставените критерии за подбор. Документите се представят и за подизпълнителите и третите лица, ако има такива.

6. При поискване от страна на възложителя участниците са длъжни да представят необходимата информация относно правно-организационната форма, под която осъществяват дейността си, както и списък на всички задължени лица по смисъла на чл. 54, ал. 2 и чл. 55, ал. 3 от ЗОП, независимо от наименованието на органите, в които участват, или длъжностите, които заемат.

7. Когато за участника е налице някое от основанията по Раздел III, буква „А“, т. 2.1. и т. 2.2 и преди подаването на офертата той е предприел мерки за доказване на надеждност, тези мерки се описват в ЕЕДОП. Като доказателства за надеждността на участника се представят документи па чл. 45, ал. 2 от ППЗОП.

**Г. Обособени позиции:**

1. Оферта от участниците може да бъде подавана за една или за всички обособени позиции.

2. Няма ограничение в броя обособени позиции, които могат да се възлагат на един изпълнител.

3. Когато участник подава оферта за повече от една обособена позиция в опаковката по Раздел V т. 2 „Съдържание на опаковката“ за всяка от позициите се представят поотделно комплектувани документи по чл. 39, ал. 3, т. 1 ППЗОП и отделни непрозрачни пликове с надпис „Предлагани ценови параметри“, с посочване на позицията, за която се отнасят.

4. Условията по чл. 101, ал. 8-11 от ЗОП се прилагат за всяка обособена позиция.

# IV. КРИТЕРИЙ ЗА ВЪЗЛАГАНЕ НА ПОРЪЧКАТА.

Всички оферти, които отговарят на предварително обявените от Възложителя условия и бъдат допуснати до разглеждане, ще бъдат оценявани по определения критерий за възлагане.

**По обособена позиция № 1**: Оценката на офертите се извършва по критерий за възлагане „най-ниска цена“. При съпоставка се взема предвид стойността, получена вследствие на прилагане на тежести за оценка, разписани в „Методика за комплексната оценка и начина за определяне на оценката по всеки показател”, неразделна част от документацията на обществената поръчка.

**По обособена позиция № 2**: Оценката на офертите се извършва по критерий за възлагане „най-ниска цена“.

Комисията провежда публично жребий за определяне на изпълнител по всяка от обособените позиции между класираните на първо място оферти по критерий „най – ниска цена“, когато тази цена се предлага в две или повече оферти.

# Участникът, класиран от комисията на първо място по всяка от обособените позиции, се предлага за изпълнител на съответната позиция от обществената поръчка.

# V. ОФЕРТА. УКАЗАНИЯ ЗА ПОДГОТОВКАТА Й.

## 1. Общи изисквания при изготвяне и представяне на офертата.

Всеки участник следва да изготви своята оферта на български език[[1]](#footnote-1), в съответствие с изискванията на Закона за обществените поръчки, Правилника за прилагане на Закона за обществените поръчки и като се придържа точно към обявените от възложителя условия.

Подаването на офертата задължава участниците да приемат напълно всички изисквания и условия, посочени в тази документация при спазване на разпоредбите на ЗОП, ППЗОП и другите нормативни актове, свързани с изпълнението на предмета на поръчката.

До изтичане на срока за подаване на офертите, всеки участник в процедурата може да промени, допълни или да оттегли офертата си. Всеки участник в процедурата може да промени, допълни или да оттегли офертата си до изтичане на срока за подаване на офертите. В случай че се подаде допълнение или промяна на офертата, тя трябва да отговаря на изискванията и условията за представяне на първоначалната оферта, като върху плика бъде отбелязано следното: „Допълнение/ промяна към вх. №...”.

Всеки участник в процедурата има право да представи само една оферта.

Офертата следва да включва пълния обем на поръчката. Участникът няма право да представя варианти на офертата. При наличието на варианти на офертата, същата не се разглежда и участникът се отстранява.

Срокът за валидност на офертите е 3 месеца, от датата посочена в обявлението като краен срок за получаването им.

Документите, свързани с участието в процедурата, се представят от участника или от упълномощен от него представител, лично на гише № 54 в Паричния салон на БНБ или чрез пощенска или друга куриерска услуга с препоръчана пратка с обратна разписка, на адреса на възложителя, както следва: гр. София, пл. „Княз Александър I“ № 1, Българска народна банка. Документите се представят в запечатана непрозрачна опаковка, върху която се посочват:

* наименованието на участника, включително участниците в обединението, когато е приложимо;
* адрес за кореспонденция, телефон и по възможност факс и електронен адрес;
* наименованието на обществената поръчка, за която се подават документите и съответната обособена позиция, за която се подават документите.

Ако участникът изпраща офертата чрез препоръчано писмо с обратна разписка, разходите са за сметка на участника. В този случай, той следва да изпрати предложението така, че да обезпечи неговото пристигане на посочения от възложителя преди изтичане на срока за подаване на офертите.

Съдържанието на опаковката следва да отговаря на изискванията на възложителя, посочени в т. 2 „Съдържание на опаковката“.

Възложителят води регистър на получените оферти. При получаване на оферта от страна на Възложителя, върху опаковката се отбелязват поредният номер, датата и часът на получаването, за което на приносителя се издава документ.

Офертите се подават в срока, посочен в обявлението за обществена поръчка. Не се приемат оферти, които са представени след изтичане на крайния срок за получаване или са в незапечатана опаковка или в опаковка с нарушена цялост. Тези обстоятелства се отразяват във входящия регистър.

Когато към момента на изтичане на крайния срок за получаване на оферти пред мястото, определено за тяхното подаване, все още има чакащи лица, те се включват в списък, който се подписва от представител на възложителя и от присъстващите лица. Офертите на лицата от списъка се завеждат в регистъра. В този случай не се допуска приемане на оферти от лица, които не са включени в списъка.

## 2. Съдържание на опаковката.

В представената от участника опаковка следва да се съдържат:

2.1. Единен европейски документ за обществени поръчки (ЕЕДОП, по образец) за участника, подписан от всички лица по чл. 54, ал. 2 и чл. 55, ал. 3 от ЗОП, във връзка с чл. 40 от ППЗОП, посочени в Декларацията по чл. 44, ал. 1 от ППЗОП, в съответствие с изискванията на закона и условията на възложителя, а когато е приложимо ЕЕДОП за всеки от членовете в обединението, което не е юридическо лице, за всеки подизпълнител и за всяко лице, чиито ресурси ще бъдат ангажирани в изпълнението на поръчката;

***Забележка:*** *Лицата по чл. 54, ал. 2 и чл. 55, ал. 3 от ЗОП, във връзка с чл. 40 от ППЗОП са:*

*а) лицата, които представляват участника;*

*б) лицата, които са членове на управителни и надзорни органи на участника;*

*в) други лица със статут, който им позволява да влияят пряко върху дейността на предприятието по начин, еквивалентен на този, валиден за представляващите го лица, членове на управителните или надзорните органи.*

2.2. Документи за доказване на предприетите мерки за надеждност съгласно чл. 45, ал. 2 от ППЗОП **(когато е приложимо);**

2.3. Когато участникът е обединение, което не е юридическо лице, на основание чл. 37, ал. 4 от ППЗОП същият представя копие на документ, от който е видно: правното основание за създаване на обединението; както и информация във връзка с конкретната обществена поръчка относно правата и задълженията на участниците в обединението; разпределението на отговорността между тях и дейностите, които ще изпълнява всеки член на обединението;

2.4. Декларация по чл. 44, ал. 1 от ППЗОП относно правно-организационната форма, под която участниците осъществяват дейността си, както и списък-декларация на всички задължени лица по смисъла на чл. 54, ал. 2 и чл. 55, ал. 3 от ЗОП, във връзка с чл. 40 от ППЗОП, по образец.

2.5. Техническо предложение (комплектува се отделно техническо предложение за всяка от обособените позиции, за която/които участникът подава оферта), съгласно Образец за съответната обособена позиция, за която се представя оферта, съдържащо документ за упълномощаване, когато лицето, което подава офертата, не е законният представител на участника;

2.6 Ценово предложение в отделен запечатан непрозрачен плик с надпис "Предлагани ценови параметри", изготвено по Образец[[2]](#footnote-2) като за всяка обособена/и позиция/ии, за която/ които участникът подава документи, се представя отделно ценово предложение (независимо че участникът може да подава документи и по двете обособени позиции), поставено в отделен запечатан непрозрачен плик с надпис „Предлагани ценови параметри“ като върху плика се обозначава за коя от двете обособени позиции се отнася

2.7. Опис на представените документи.

**Всички образци**, които се съдържат в документацията за възлагане на обществената поръчка **са задължителни и участниците следва да се придържат точно към тях** при изготвяне на офертата си.

Документите в офертата се подписват на всеки лист от **лица с представителни и управителни функции**,посочени в Търговския регистър или **упълномощени за това лица**. В този случай се изисква да се представи съответното пълномощно.

Когато в офертата не са приложени оригинални документи се представят копия от документи, като същите следва да бъдат заверени „вярно с оригинала”, подпис и печат на участника.

# VI. РАЗГЛЕЖДАНЕ, ОЦЕНКА И КЛАСИРАНЕ НА ОФЕРТИТЕ.

## А. Отваряне на офертите.

Комисията, назначена със заповед на Главния секретар на БНБ в съответствие със ЗОП и ППЗОП, разглежда офертите на участниците **в часа и датата, посочена в Обявлението за поръчката, в сградата на БНБ**, находяща се в гр. София, пл. „Княз Александър І” № 1. При промяна на датата, часа или мястото за отваряне на офертите участниците се уведомяват чрез съобщение, публикувано в електронната преписка на обществената поръчка в профила на купувача, най-малко 48 часа преди определения нов час.

Комисията започва работа след получаване на представените оферти и протокола по чл. 48, ал. 6 от ППЗОП. Получените оферти се отварят на публично заседания, на което могат да присъстват участниците в процедурата или техни упълномощени представители, както и представители на средствата за масово осведомяване. В случаите, когато присъстват упълномощени представители на участниците, те следва да представят пълномощно (оригинал или копие заверено ,,Вярно с оригинала” от участника), даващо им възможност да присъстват на заседанието на комисията по отваряне на офертите.

Комисията отваря по реда на тяхното постъпване запечатаните непрозрачни опаковки и оповестява тяхното съдържание и проверява наличието на отделен/ни запечатан/ни плик/ве с надпис „Предлагани ценови параметри“ съобразно отделните обособени позиции.

Най-малко трима от членовете на комисията подписват техническото предложение и плика с надпис „Предлагани ценови параметри”. Комисията предлага по един от присъстващите представители на другите участници да подпише техническото предложение и плика с надпис „Предлагани ценови параметри”.

Пликовете с надпис „Предлагани ценови параметри” не се отварят на този етап от процедурата и предлаганите цени не се съобщават на присъстващите.

След това комисията продължава работата си самостоятелно по реда на раздел VIII от ППЗОП.

## Б. Разглеждане на офертите.

* + 1. Комисията разглежда документите, представени в съответствие с изискванията на Възложителя, посочени в Раздел V „Оферта. Указания за подготовката й“, т. 2 „Съдържание на опаковката“, т. 2.1. – 2.4. от настоящата документация за съответствие е изискванията към личното състояние и критериите за подбор, поставени от възложителя, и съставя протокол.

Когато установи липса, непълнота или несъответствие на информацията, включително нередовност или фактическа грешка, или несъответствие с изискванията към личното състояние или критериите за подбор, комисията ги посочва в протокола и изпраща протокола на всички участници в деня на публикуването му в профила на купувача.

В срок до 5 (пет) работни дни от получаването на протокола участниците, по отношение на които е констатирано несъответствие или липса на информация, могат да представят на комисията нов ЕЕДОП и/или други документи, които съдържат променена и/или допълнена информация. Допълнително предоставената информация може да обхваща и факти и обстоятелства, които са настъпили след крайния срок за получаване на оферти. Тази възможност се прилага и за подизпълнителите и третите лица, посочени от участника. Участникът може да замени подизпълнител или трето лице, когато е установено, че подизпълнителят или третото лице не отговарят на условията на възложителя, когато това не води до промяна на техническото предложение.

Когато промените са отнасят за обстоятелства, различни от посочените по Раздел III, буква „А“, т. 2.1.1. т. 2.1.2, т. 2.1.7 и т. 2.2.3., новият ЕЕДОП може да бъде подписан от едно от лицата, които могат самостоятелно да представят участника.

След изтичането на пет дневния срок комисията пристъпва към разглеждане на допълнително представените документи относно съответствието на участниците с изискванията към личното състояние и критериите за подбор.

При извършването на предварителния подбор и на всеки етап от процедурата комисията може при необходимост да иска разяснения за данни, заявени от участниците, и/или да проверява заявените данни, включително чрез изискване на информация от други органи и лица.

* + 1. Комисията не разглежда техническите предложения на участниците, за които е установено, че не отговарят на изискванията за лично състояние и на критериите за подбор.

Комисията разглежда допуснатите оферти и проверява за тяхното съответствие с предварително обявените условия.

Ценовото предложение на участник, чиято оферта не отговаря на изискванията на възложителя, не се отваря.

* 1. Не по-късно от 2 (два) работни дни преди датата на отваряне на ценовите оферти комисията обявява чрез съобщение в профила на купувача датата, часа и мястото на отваряне и оповестяване на предлагани ценови параметри. При отварянето на подадените оферти, както и на плика с предлагани ценови параметри може да присъстват участниците в процедурата или техни упълномощени представители, както и представители на средствата за масово осведомяване.

Комисията обявява резултатите от оценяването на офертите по другите показатели, ако подлежат на оценка съгласно предварително обявените условия, отваря ценовите предложения и ги оповестява.

4. Когато офертата на участник съдържа предложение, свързано с цена или разходи, което подлежи на оценяване, и е с повече от 20 на сто по-благоприятно от средната стойност на предложенията на останалите участници по същия показател за оценка, възложителят изисква подробна писмена обосновка за начина на неговото образуване.

Подробната писмена обосновка се представя от участника в 5-дневен срок от получаване на искането.

Получената обосновка се оценява по отношение на нейната пълнота и обективност относно обстоятелствата по чл. 72, ал. 2 от ЗОП, на които се позовава участникът. При необходимост от участника може да бъде изискана уточняваща информация. Възложителят отстранява участника, когато не е представил обосновката си в срок, когато представените доказателства не са достатъчни, за да обосноват предложената цена или разходи, както и в случаите по чл. 72, ал. 4 и ал. 5 от ЗОП.

След това комисията пристъпва към оценяване по избрания критерий за възлагане.

5. Действията на комисията се протоколират, като резултатите от работата й се отразяват в доклад. Докладът на комисията се предоставя на възложителя за утвърждаване. Към доклада се прилагат протоколите от работата на комисията.

# VII. ОПРЕДЕЛЯНЕ НА ИЗПЪЛНИТЕЛ.

1. В 10-дневен срок от получаването на доклада възложителят го утвърждава или го връща на комисията с писмени указания ако е налице някое от основанията, посочени в чл. 106, ал. 3 от ЗОП. Възложителят дава указания на комисията в съответствие с чл. 106, ал. 4 от ЗОП. В тези случаи комисията представя на възложителя нов доклад, който съдържа резултатите от преразглеждането на действията й.

2. В 10-дневен срок от утвърждаване на доклада възложителят издава решение за определяне на изпълнител или за прекратяване на процедурата.

3. Връчването на решението на Възложителя се извършва по реда на чл. 43 от ЗОП.

# VIII. ПРЕКРАТЯВАНЕ НА ПРОЦЕДУРАТА.

* + - * 1. Възложителят прекратява процедурата с мотивирано решение, когато е налице някое от основанията, посочени в чл. 110, ал. 1 от ЗОП.
        2. Възложителят може да прекрати процедурата с мотивирано решение в случаите посочени в чл. 110, ал. 2 от ЗОП.
        3. Възложителят изпраща на участниците решението за прекратяване на процедурата в 3-дневен срок от издаването му.

# IX. ГАРАНЦИЯ ЗА ИЗПЪЛНЕНИЕ НА ДОГОВОРА.

* + 1. Гаранцията за изпълнение на договора се представя от участника, определен за изпълнител на поръчката, при подписване на договора в размер на 5 % (пет на сто) от прогнозната стойност на съответната обособена позиция.

2. Условията за освобождаване и задържане на гаранцията за изпълнение са определени в проекта на договор.

3. Гаранцията за изпълнение се представя под формата на банкова гаранция - в оригинал, парична сума (платежно нареждане в копие) или застраховка, която обезпечава изпълнението чрез покритие на отговорността на изпълнителя.

4. Участникът определен за изпълнител избира сам формата на гаранцията за изпълнение.

5. Когато избраният изпълнител е обединение, което не е юридическо лице, всеки от съдружниците в него може да е наредител по банковата гаранция, съответно вносител на сумата по гаранцията или титуляр на застраховката.

6. Ако гаранцията за изпълнение на договора се представя под формата на парична сума, тя се превежда по банкова сметка на БНБ - IBAN: BG40 BNBG 9661 1000 0661 23, BIC: BNBGBGSD, а ако участникът представя гаранцията в евро, паричната сума трябва да бъде преведена по следната сметка: IBAN: DE53500700100923349500, SWIFT code DEUTDEFF, Банкова сметка: 10092334950000, Deutsche Bank, Frankfurt, като банковите такси по превода са за сметка на наредителя.

7. В случай че гаранцията за изпълнение на договора е под формата на банкова гаранция, същата трябва отговаря на клаузите на договора.

8. В случай че гаранцията за изпълнение на договора е под формата на застраховка, то същата следва да бъде направена в полза на възложителят. Застраховката, в размера определен в т. 1 от този раздел, следва да покрива отговорността на изпълнителя за неизпълнение на негово задължение/ия, произтичащо/и от настоящия договор и да е платена на сто процента (не се допуска разсрочено плащане на застрахователната премия). Застраховката, трябва да отговаря на клаузите на договора. Възложителят упражнява правата си по застраховката при условията на проекта за договор.

9. При представяне на гаранцията в нея изрично се посочва предметът на договора, за изпълнението на който се представя гаранцията.

10. Разходите по откриването и поддържането на гаранцията за изпълнение са за сметка на изпълнителя. Последният следва да предвиди и заплати своите такси по откриване и обслужване на гаранцията така, че размерът на получената от възложителя гаранция да не бъде по-малък от определения в настоящата документация.

# Х. СКЛЮЧВАНЕ НА ДОГОВОР. ДОГОВОР ЗА ПОДИЗПЪЛНЕНИЕ.

## 1. Сключване на договор.

Договорът за обществената поръчка се сключва с участника, определен за изпълнител по съответната обособена позиция в резултат на проведената процедура при изпълнени изисквания по чл. 112, ал. 1 от ЗОП.

Договор не се сключва в случаите по чл. 112, ал. 2 от ЗОП.

Възложителят сключва договора в едномесечен срок след влизане в сила на решението за определяне на изпълнител или на определението, с което е допуснато предварително изпълнение на това решение, но не преди изтичането на 14-дневен срок от уведомяването на заинтересованите участници за решението за определяне на изпълнител.

Възложителят сключва договор, който съответства на приложения в документацията проект, допълнен с всички предложения от офертата на участника, въз основа на които е определен за изпълнител.

Когато за изпълнител е определено обединение, участниците в обединението носят солидарна отговорност за изпълнение на договора за обществена поръчка.

За неуредените от настоящата документация въпроси се прилагат разпоредбите на Закона за обществените поръчки и Правилника за прилагане на Закона за обществените поръчки.

## 2. Договор за подизпълнение.

Избраният за изпълнител участник сключва договор за подизпълнение с подизпълнителите, посочени в офертата. Независимо от възможността за използване на подизпълнители, отговорността за изпълнение на договора за обществена поръчка е на изпълнителя.

Замяна или включване на подизпълнител по време на изпълнение на договор за обществена поръчка се допуска по изключение, когато възникне необходимост, ако са изпълнени едновременно условията, посочени в чл. 66, ал. 11 от ЗОП.

Изпълнителят се задължава да изпрати на Възложителя копие на договора за подизпълнение (или на допълнително споразумение за замяна на посочен в офертата подизпълнител) в срок до 3 (три) дни от сключването му, но не по-късно от сключване на договора за възлагане на обществената поръчка. Заедно с копие на договора (допълнителното споразумение) изпълнителят е длъжен да предостави и доказателства, че са изпълнени условията по чл. 66, ал. 2 (и ал. 11 в случаите на замяна на подизпълнител) от ЗОП.

В случай, че част от поръчката, която се изпълнява от подизпълнител, може да бъде предадена като отделен обект на изпълнителя или възложителя, възложителят заплаща възнаграждение за тази част на подизпълнителя. Това разплащане се осъществява въз основа на искане, отправено от подизпълнителя до възложителя, чрез изпълнителя, който е длъжен да го предостави на възложителя в 15 (петнадесет) дневен срок от получаването му. Към искането, изпълнителят предоставя становище, от което да е видно дали оспорва плащанията или част от тях като недължими. Възложителят има право да откаже директно плащане с подизпълнителя, когато искането за плащане е оспорено, до момента на отстраняване на причината за отказа.

# XI. ОБЖАЛВАНЕ.

Всяко решение на възложителя в процедурата за възлагане на обществената поръчка подлежи на обжалване пред Комисията за защита на конкуренцията по реда на глава двадесет и седма от ЗОП. Решенията се обжалват относно тяхната законосъобразност, включително за наличие на дискриминационни, икономически, финансови, технически или квалификационни изисквания в обявлението, документацията или във всеки друг документ, свързан с процедурата.

Обжалването се извършва при условията и по реда на чл. 196 и сл. от ЗОП

# ХII. ДРУГИ УСЛОВИЯ.

При различие между информацията, посочена в обявлението и в документацията за участие в процедурата, за вярна се смята информацията, публикувана в обявлението.

По въпроси, свързани с провеждането на процедурата и подготовката на офертите на участниците, които не са разгледани в документацията, се прилагат разпоредбите на Закона за обществените поръчки и Правилника за прилагане на Закона за обществените поръчки.

Тези Указания за участие в настоящата процедура за възлагане на обществена поръчка са изготвени на български език и са преведени на английски език само с информационна цел. Единствено версията на български език е неразделна част от документацията за участие в обществената поръчка с горепосочения предмет.

***ЗАБЕЛЕЖКА:*** Българската народна банка е Администратор на лични данни, вписан в регистъра на администраторите на лични данни под № 0017806, представлявана от нейния Управител. Предоставените от Вас доброволно лични данни се събират и обработват за целите на идентификацията Ви и възникване на договорните отношения. Трети лица могат да получат информация само по реда и при условията на Закона за защита на личните данни. Разполагате с право на достъп и право на коригиране на събраните Ваши лични данни.

1. Когато участникът в процедурата е чуждестранно физическо или юридическо лице или обединение на чуждестранни физически и/или юридически лица, документите се представят в превод на български език. [↑](#footnote-ref-1)
2. Извън плика с надпис „Предлагани ценови параметри” не трябва да е посочена никаква информация относно цената. Участници, които по какъвто и да е начин са включили някъде в офертата си, елементи, свързани с ценовото предложение (или части от него), ще бъдат отстранени от участие в процедурата. [↑](#footnote-ref-2)